**Revista Presei**

**27 august 2014**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **Cotidianul** | **Șefa Direcției pentru Protecția Copilului Teleorman, reținută**  |
| **2** | **Evenimentul Zilei** | **Șase suflete într-o garsonieră confort III** |
| **4** | **Puterea** | **Micii şahişti din sectorul 6 participă la turneul de la Eforie Nord** |
| **4** | **Romania Libera** | **60 de copii din Sectorul 6 participă la un turneu de șah, în Eforie Nord** |

**Cotidianul**

**Acuzată de trafic de influență**

**Șefa Direcției pentru Protecția Copilului Teleorman, reținută**

Procurorii DNA au reținut-o pe șefa Direcției Generale de Asistență Socială și Protecția Copilului Teleorman, Floarea Alesu, pentru două infracțiuni de trafic de influență, aceasta urmând să fie prezentată miercuri Tribunalului București, cu propunere de arestare preventivă pentru 30 de zile.

Potrivit unui comunicat al DNA transmis de DNA, în perioada februarie — martie 2014, Floarea Alesu a primit de la o persoană care a denunțat-o suma de 10.000 lei și o bijuterie din aur (lănțișor din aur cu pandantiv, în valoarea de 757,97 lei), promițând în schimb să-și folosească influența și să intervină pe lângă membrii comisiilor desemnate pentru examinarea candidaților înscriși la concursurile pentru ocuparea unui post de inspector, organizate de Direcției Generale de Asistență Socială și Protecția Copilului Teleorman, în mai și iulie, astfel încât fiica acesteia să fie admisă.

Totodată, conform procurorilor, în 2013, Floarea Alesu a primit, în mod indirect, de la o altă persoană 500 lei, promițând că va interveni pe lângă funcționarii aflați în subordinea sa astfel încât dosarul depus de aceasta pentru obținerea unei pensii de handicap, să fie soluționat favorabil.

Floarea Alesu mai este cercetată într-un dosar separat, pentru presupuse fapte conexe infracțiunilor de corupție.

**Evenimentul Zilei**

**Șase suflete într-o garsonieră confort III**

**Familia Mircea are patru copii cu vârste între 6 și 14 ani. Mama lucrează în trei schimburi la o fabrică de biscuiți, iar tatăl muncește cu ziua.**

**S-au născut fără noroc, dar luptă pentru o viaţă mai bună. Familia Mircea are patru copii și locuiește într-o garsonieră confort III în cartierul Rahova din București. Camera nu este mai mare decât o cutie cu chibrituri unde, așezați în paturi suprapuse stau Patric (6 ani), Ștefania (9 ani), Vlad (14 ani) si Răzvan (13 ani), cele patru comori, cum le numesc părinții, pentru care se zbat zilnic să le asigure un trai decent.**

**Ion, tatăl copiilor, a lucrat vreme de 16 ani la întreprinderea Vulcan, iar de când a fost disponibilizat lucrează cu ziua pe unde apucă. Mama copiilor a finalizat anul I la facultatea de Teologie ortodoxă București și lucrează în trei schimburi la fabrica de biscuiți Rostar pentru 800 de lei pe lună. „Ne-am chinuit şi am făcut rost de bani, am achitat 60 de milioane la întreţinere pentru că ne-au ameninţat că ne iau casa”, povestește tatăl copiilor.**

**Voluntară la Asociația Sf. Stelian**

**În cele 24 de ore pe care le are o zi mama îşi găseşte timp, printre cursuri şi turele de la muncă să fie şi voluntară la Asociaţia Sf. Stelian. „Am ales să fiu voluntar ca să fiu aproape de copii, dar am învăţat şi eu câte ceva. Am făcut cursuri de asistenţă socială, dar nu m-am putut angaja pentru că nu aveam studii superioare. Până murim, învăţăm.”
Răzvan şi Vlad, fraţii cei mari, joacă fotbal la Clubul Sportiv Pro Team. Răzvan are însă și o altă pasiune. Iubeşte teatrul şi a câştigat premiul I la Festivalul ConilFest împreună cu echipa „Creative Act” a Asociaţiei Sfântul Stelian.
Răzvan mai participă și la olimpiade și concursuri de limba și literatura română. În ciuda lipsurilor materiale, copiii sunt întotdeauna curat îmbrăcați şi respectuoşi.**

**Vlad, pasionat de istorie, geografie și informatică se pregătește psihic pentru capacitate. Are un an greu în faţă şi își doreşte să dea tot ce e mai bun pentru viitorul lui. Ştefania spune că materiile ei preferate sunt religia şi matematica. Fetiţa nu poate vorbi corect, motiv pentru care merge la logoped.**

**Patric începe şcoala în toamnă. Mama nu îşi face probleme în privinţa lui. Ştie deja să numere până la 100 şi îşi doreşte să înveţe să cânte la chitară. „Una mică acolo, e bună pentru mine”, spune Patric.**

**De multe ori, cina celor șase se compune din felii de pâine cu gem. Din salariul de 800 de lei, mama trebuie să le plătească celor doi frați antrenamentele de fotbal, fetiței ședințele la logoped, să pună ceva pe masă și să plătească și întreținerea pentru că riscă să ajungă în stradă. Îşi doreşte foarte mult să termine facultatea, dar are şase restanţe: “Nu ştiu cum fac faţă, dar fac. Trebuie să fac. Am patru restanţe deoarece am lipsit pentru că am fost la serviciu, iar două dintre ele pentru că la examenul cu preoţi este foarte greu să treci.”**

**Copiii cresc şi odată cu vârsta cer alte lucruri. Sunt isteţi şi curioşi, iar pentru asta au fost premiați de asociaţie şi pleacă în toamnă în tabără la Plaiul Foii. Răzvan a primit premiu pentru învăţătură, iar Ştefania premiu pentru cuminţenie.**

**Cei mici și-ar dori un laptop, însă cei mari înțeleg care e situația. Mama îi alină și le spune că dacă sunt cuminți, o să le aducă Moș Crăciun, în timp ce rupe cât poate din salariul ei incredibil de mic.**

**Părinţii sunt mulţumiți că, de bine de rău, au un acoperiş deasupra capului şi sunt în stare să muncească pentru ei. Pe măsură ce copiii cresc lipsa spațiului devine o altă problemă a familiei.**

**Asociația îi ajută și ea cum poate, la fel ca și pe alte familii defavorizate. Unul dintre voluntari, Andrei Sîrbulescu, suportă o parte dintre cheltuielile pentru curent și mâncare. „Nu am putut rămâne indiferent la drama acestor oameni, am încercat întodeauna să îi ajut cu ce pot, acum îmi doresc să le asigur acestor copii o maşină de spălat pentru că mamele lor se chinuie enorm să îi păstreze curaţi“, a declarat Andrei Sîrbulescu.**

**Puterea**

**Micii şahişti din sectorul 6 participă la turneul de la Eforie Nord**

**Copiii din sectorul 6, beneficiari ai Programului „Lumea celor 64 de pătrate”, vor participa la Concursul Internaţional de şah Memorial Cristian Gheorghe – Turneul Centrocoop, ediţia a XXVII-a, care se desfăşoară în staţiunea Eforie Nord, în perioada 26 august – 3 septembrie a.c.**

Cu vârste între 8 şi 14 ani, copiii se află în evidenţele Direcţiei Generale de Asistenţă Socială şi Protecţia Copilului Sector 6, fiind incluşi în programul de pregătire şahistă care se derulează la nivelul comunităţii în scopul promovării talentelor şi prevenirii situaţiilor de risc la copii şi adolescenţi. Sub denumirea „Lumea celor 64 de pătrate”, programul are peste de 60 de beneficiari, copii şi adolescenţi, care participă la cursuri de şah de două ori pe săptămână, sub îndrumarea unor profesori cu palmares bogat. Concursul din acest an este împărţit pe două secţiuni – începători şi avansaţi.

**Romania Libera**

**60 de copii din Sectorul 6 participă la un turneu de șah, în Eforie Nord**

60 de copii, cu vârste între 8 și 14 ani, participă, de astăzi, la Concursul Internațional de Șah din stațiunea Eforie Nord, informează un comunicat al Direcției pentru Protecția Copilului din Sectorul 6.

Copiii, care sunt în evidența Direcției, sunt înscriși în programul ”Lumea celor 64 de pătrate”, care urmărește prevenirea situațiilor de risc la copii.

Ei participă la cursuri de șah de două ori pe săptămână, sub îndrumarea unor profesori cu palmares bogat, în incinta Centrului de Recreere şi Dezvoltare Personală ”Conacul Golescu-Grant”.

Turneul de șah Centrocoop are loc între 26 august și 3 septembrie.